Pubblikazzjoni ta’ applikazzjoni għall-approvazzjoni ta’ emenda, li mhijiex minuri, fi Speċifikazzjoni ta’ Prodott skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2021/C 193/07)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni għal emenda skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

APPLIKAZZJONI GĦALL-APPROVAZZJONI TA’ EMENDA MHUX MINURI GĦALL-ISPEĊIFIKAZZJONI TAL-PRODOTT TA’ DENOMINAZZJONIJIET PROTETTI TAL-ORIĠINI/INDIKAZZJONIJIET ĠEOGRAFIĊI PROTETTI

Applikazzjoni għall-approvazzjoni ta’ emenda f’konformità mal-ewwel subparagrafu tal-Artikolu 53(2) tar-Regolament (UE) Nru 1151/2012

“Marrone di Castel del Rio”

Nru tal-UE: PGI-IT-1523-AM01 - 22 ta’ Jannar 2020

DOP ( ) IĠP (X)

1. Grupp applikant u interess leġittimu

Consorzio Castanicoltori di Castel del Rio [Konsorzju tal-Produtturi tal-Qastan ta’ Castel del Rio]

Ibbażat fil-muniċipalità ta’ Castel del Rio:

Via Montanara 1, 40022 Castel del Rio, Bolonja

Il-Konsorzju tal-Produtturi tal-Qastan ta’ Castel del Rio huwa intitolat li jressaq applikazzjoni għal emenda f’konformità mal-Artikolu 13(1) tad-Digriet Nru 12511 tal-Ministeru tal-Politika Agrikola, tal-Ikel u tal-Forestrija tal-14 ta’ Ottubru 2013.

2. Stat membru jew pajjiż terz

L-Italja

3. Intestatura fl-ispeċifikazzjoni tal-prodott affettwata mill-emenda/i

☐ Isem il-prodott

☒ Deskrizzjoni tal-prodott

☒ Żona ġeografika

☒ Prova tal-oriġini

☒ Metodu ta’ produzzjoni

☒ Rabta

☒ Tikkettar

☒ Oħrajn [kontroll]

☐ Emenda għall-Ispeċifikazzjoni tal-Prodott ta’ DPO jew IĠP irreġistrata li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012.

☒ Emenda għall-Ispeċifikazzjoni tal-Prodott ta’ DPO jew IĠP irreġistrata li għaliha ma jkun ġie rreġistrat l-ebda Dokument Uniku (jew ekwivalenti) u li ma għandhiex tikkwalifika bħala minuri f’konformità mat-tielet subparagrafu tal-Artikolu 53(2) tar-Regolament (UE) Nru 1151/2012

4. Emenda/i

Deskrizzjoni tal-prodott

L-Artikolu 6 tal-Ispeċifikazzjoni tal-Prodott attwali:

Meta jitqiegħed fis-suq, il-“Marrone di Castel del Rio” jrid ikollu l-karatteristiċi li ġejjin:

— ma jkollu qatt aktar minn tliet qastniet f’kull ħliefa (jew miżwed imxewwek);

— ikun ta’ daqs medju sa kbir (normalment mhux aktar minn 90 qastna f’kull kilogramma);

— fil-biċċa l-kbira b’forma ellissojdali, b’ponta ta’ fuq li ma tantx tkun prominenti u tkun xi ftit muswafa, u fit-tarf ikollha residwu tal-ponta tal-miżwed (it-“troffa”). Il-ponta muswafa tipika ta’ din l-ispeċi għandha t-tendenza li tkun ċatta fuq naħa minnhom u ġejja għat-tond fuq in-naħa l-oħra. Il-ħilum (ċikatriċi taż-żerriegħa) ikun ċarament kwadrangulari u jkun żgħir biżżejjed li ma jibqax nieżel mal-ġnub tal-qastna, li ġeneralment ikunu ċatti;

— qoxra rqiqa, ta’ kulur kannella ħamrani li mat-tul tal-qastna jkollha bejn 25 u 30 vina mqabbża aktar skura, u li titqaxxar faċilment mir-rita, li tkun ta’ kulur beige skur u li rarament tidħol fl-ixquq ewlenin tal-qalba;

— qalba – normalment waħda għal kull qastna – b’laħma bajda li tqarmeċ, b’togħma pjaċevoli u ħelwa, u b’wiċċ kważi mingħajr xquq.

ġie rivedut u amalgamat mal-Artikolu 2, li issa jinqara kif ġej:

Il-“Marrone di Castel del Rio” IĠP huwa prodott mill-imsaġar tal-qastan tal-ispeċi Castanea sativa Mill. – il-qastna Ewropea jew il-qastna ħelwa – irrappreżentata mit-tliet bijotipi li ġejjin, magħrufin uffiċjalment fl-Italja, għal skopijiet ta’ identifikazzjoni tal-varjetà, bħala Marrone domestico [“qastna domestika”], Marrone nostrano [“qastna lokali”] u Marrone di S. Michele [“qastna ta’ San Mikiel”].

Il-“Marrone domestico” huwa l-uniku bijotip li jista’ jintuża għal pjantaġġuni ġodda.

Il-“Marrone di Castel del Rio” irid ikollu l-karatteristiċi li ġejjin:

(a) il-qastan maħsub għall-konsum dirett: — ma jkollu qatt aktar minn tliet qastniet f’kull ħliefa (jew miżwed imxewwek); — daqs medju sa kbir (mhux aktar minn 110 qastniet f’kull kilogramma); — fil-biċċa l-kbira b’forma ellissojdali, b’ponta ta’ fuq li ma tantx tkun prominenti u tkun xi ftit muswafa, u fit-tarf ikollha residwu tal-ponta tal-miżwed (it-“troffa”). Il-ponta muswafa tipika ta’ din l-ispeċi għandha t-tendenza li tkun ċatta fuq naħa minnhom u ġejja għat-tond fuq in-naħa l-oħra. Il-ħilum (ċikatriċi taż-żerriegħa) ikun ċarament kwadrangulari u jkun żgħir biżżejjed li ma jibqax nieżel mal-ġnub tal-qastna, li ġeneralment ikunu ċatti; — qoxra rqiqa, ta’ kulur kannella ħamrani li mat-tul tal-qastna jkollha bejn 25 u 30 vina mqabbża aktar skura, u li titqaxxar faċilment mir-rita, li tkun ta’ kulur beige skur u li rarament tidħol fl-ixquq ewlenin tal-qalba; — qalba – normalment waħda għal kull qastna – b’laħma bajda li tqarmeċ, b’togħma pjaċevoli u ħelwa, u b’wiċċ kważi mingħajr xquq.

(b) il-qastan maħsub għall-użu bħala ingredjent fi prodotti komposti, ippreparati jew ipproċessati jrid ikollu l-istess karatteristiċi kummerċjali bħall-qastan maħsub għall-konsum dirett, bl-eċċezzjonijiet li ġejjin: — il-limitu ta’ 110 qastniet f’kull kilogramma jista’ jinqabeż; — il-qoxra ma għandhiex għalfejn tkun sħiħa.

Il-bidliet li saru huma dawn li ġejjin:

— Id-deskrizzjoni tal-karatteristiċi tal-prodott attwalment mogħtija fl-Artikolu 6 ġiet amalgamata mal-Artikolu 2.

— Il-kliem “meta jitqiegħed fis-suq” tħassru minħabba li ma għadhomx rilevanti billi l-qastan qed jinqasam f’żewġ kategoriji skont l-użu maħsub tiegħu: (a) bejgħ dirett lill-konsumaturi; u (b) biex jintuża bħala ingredjent fi prodotti komposti, ippreparati jew ipproċessati.

— Id-deskrizzjoni tal-qastan maħsub għall-bejgħ dirett lill-konsumaturi tjiebet billi tħassret il-kelma “normalment”, u għalhekk ir-referenza għall-għadd ta’ qastniet f’kull kilogramma issa hija oġġettiva u ma għadha soġġetta għal ebda diskrezzjoni. Barra minn hekk, l-għadd ta’ qastniet f’kull kilogramma żdied għal 110 minħabba l-fatt li d-daqs tal-prodott ċkien b’mod sinifikanti f’dawn l-aħħar snin bħala riżultat ta’ żieda fit-temperaturi medji flimkien ma’ bidliet fil-kwantità u fid-distribuzzjoni tax-xita. Il-qastan li ma jissodisfax ir-rekwiżiti tad-daqs stabbiliti fl-Ispeċifikazzjoni tal-Prodott attwalment huwa eskluż, minkejja li mhuwiex inqas apprezzat mill-konsumaturi, minn dak li jissodisfa d-daqs miftiehem għall-“Marrone di Castel del Rio” IĠP u li (minbarra d-daqs) għandu l-istess karatteristiċi.

— Il-karatteristiċi tal-qastan maħsub għall-ipproċessar huma deskritti fl-intestatura l-ġdida (b) qastan maħsub għall-użu bħala ingredjent fi prodotti komposti, ippreparati jew ipproċessati. Dawn il-karatteristiċi huma l-istess bħal dawk li japplikaw għall-qastan maħsub għall-konsum dirett, bl-eċċezzjonijiet li ġejjin: — il-qastan li jkun iżgħar mid-daqs minimu speċifikat għall-kategorija ta’ konsum dirett huwa ammissibbli wkoll (għalkemm soġġett għal limitu massimu ta’ 110 qastniet f’kull kilogramma), peress li d-daqs tal-qastan ma għandux impatt perċettibbli jew deċiżiv fuq kemm ikun addattat għall-ipproċessar (peress li huwa biss aspett estetiku li, minħabba l-użu maħsub tal-prodott, ma jnaqqasx il-valur tiegħu); — il-qoxra “ma għandhiex għalfejn tkun sħiħa”, billi din hija parti mill-prodott li effettivament ma tintużax u għaldaqstant jekk il-qastan ikollu l-qoxra mimsusa, dan ma jaffettwax kemm ikun addattat għall-ipproċessar.

It-test emendat iddaħħal fil-punt 3.2 tad-Dokument Uniku.

Żona ġeografika

Saru l-bidliet li ġejjin fl-Artikolu 3:

a) Ġie kkoreġut żball fejn l-isem tal-post “Tossignano” kien miktub ħażin bħala “Tassignano”. It-test emendat iddaħħal fil-punt 4 tad-Dokument Uniku.

b) Sabiex jiġu raggruppati flimkien ir-regoli dwar fejn iseħħu l-istadji differenti tal-proċess, is-silta li ġejja tressqet mill-Artikolu 4 għall-Artikolu 3. Dan irriżulta f’test li jinqara aktar faċilment iżda mingħajr ma sar tibdil fil-kontenut:

Is-selezzjoni, it-tqassim skont id-daqs u l-“preservazzjoni” tal-qastan f’ilma kiesaħ u/jew jaħraq, skont it-tradizzjoni lokali, jenħtieġ li jsiru fil-muniċipalitajiet ta’ Castel del Rio, Fontanelice, Casalfiumanese u Borgo Tossignano. Madankollu, filwaqt li jitqiesu t-tradizzjonijiet lokali stabbiliti, dawn il-proċessi jistgħu jsiru wkoll fil-muniċipalità kollha ta’ Imola.

Prova tal-oriġini

L-Artikolu 5 tal-Ispeċifikazzjoni tal-Prodott:

L-awtoritajiet reġjonali tal-Emilia-Romagna huma responsabbli biex jivverifikaw li l-kundizzjonijiet tekniċi stabbiliti fl-Artikolu 4 ġew issodisfati.

Il-korpi tekniċi mill-awtoritajiet reġjonali tal-Emilia-Romagna huma meħtieġa jivverifikaw, billi jwettqu l-ispezzjonijiet meħtieġa, li l-imsaġar tal-qastan huma xierqa, b’referenza speċifika għaż-żona kkonċernata, jivverifikaw ir-referenzi tar-reġistru tal-art, il-varjetà eżatta li titkabbar, l-għadd ta’ siġar li jintużaw għall-produzzjoni, u l-informazzjoni utli l-oħra kollha biex jiġi żgurat l-użu korrett tal-Indikazzjoni Ġeografika Protetta “Marrone di Castel del Rio”.

L-imsaġar tal-qastan li huma xierqa għall-produzzjoni tal-“Marrone di Castel del Rio” jridu jiġu elenkati f’reġistru speċjali li jinżamm, jiġi aġġornat u ppubblikat mill-Kamra tal-Kummerċ, l-Industrija, l-Artiġjanat u l-Agrikoltura ta’ Bolonja.

Trid tiġi ddepożitata kopja ta’ dan ir-reġistru mal-awtoritajiet muniċipali kollha koperti miż-żona tal-produzzjoni.

ġie sostitwit b’dan li ġej:

Kull stadju fil-proċess tal-produzzjoni jiġi mmonitorjat billi jiġi ddokumentat kull element li jiddaħħal u kull prodott li joħroġ. Dan, flimkien mal-kompilazzjoni ta’ reġistri speċifiċi, ġestiti mill-korp ta’ kontroll, li jelenkaw ir-referenzi tal-irqajja’ li fuqhom jitkabbar il-prodott u li fihom jinsabu l-produtturi u l-imballaturi, kif ukoll id-dikjarazzjonijiet tal-kwantitajiet prodotti magħmula lill-korp ta’ spezzjoni, jiżgura t-traċċabbiltà tal-prodott.

L-individwi u l-entitajiet legali kollha elenkati fir-reġistri rilevanti huma soġġetti għal verifiki mill-korp ta’ kontroll f’konformità mal-leġiżlazzjoni attwali, l-Ispeċifikazzjoni tal-Prodott u l-pjan ta’ kontroll korrispondenti.

Dan l-Artikolu ġie armonizzat mar-Regolament (UE) Nru 1151/2012. Il-kontrolli dwar il-konformità mal-Ispeċifikazzjoni tal-Produzzjoni fil-fatt mhumiex ivverifikati mill-awtoritajiet reġjonali iżda minn korp ta’ kontroll maħtur mill-Ministeru.

Metodu ta’ produzzjoni

Is-sentenza li ġejja mill-Artikolu 4:

Huma pprojbiti l-prattiki kollha ta’ tħaffif tal-iżvilupp jew tal-maturità tal-għelejjel b’mod artifiċjali, inkluż l-użu ta’ fertilizzanti sintetiċi u ta’ prodotti għall-protezzjoni tal-pjanti matul il-proċess tal-produzzjoni.

ġiet emendata kif ġej:

L-użu ta’ fertilizzanti sintetiċi u ta’ prodotti għall-protezzjoni tal-pjanti matul il-proċess tal-produzzjoni huwa pprojbit.

Sabiex jiġi żgurat li r-regola dwar il-prattiki ta’ kultivazzjoni pprojbiti tkun oġġettiva, ir-referenza ġenerika għall-prattiki ta’ “tħaffif tal-iżvilupp jew tal-maturità tal-għelejjel b’mod artifiċjali” tħassret, peress li din l-espressjoni hija miftuħa għal interpretazzjonijiet differenti. Il-prattiki pprojbiti huma ċċarati sew billi qiegħed jiġi ddikjarat li “l-użu ta’ fertilizzanti sintetiċi u ta’ prodotti għall-protezzjoni tal-pjanti matul il-proċess tal-produzzjoni” mhuwiex permess.

Is-sentenza li ġejja mill-Artikolu 4:

Ir-rendiment massimu permissibbli tal-“Marrone di Castel del Rio” huwa ta’ 1,5 tunnellata ta’ qastan għal kull ettaru.

ġiet emendata kif ġej:

Ir-rendiment massimu permissibbli tal-“Marrone di Castel del Rio” huwa ta’ 2,5 tunnellati ta’ qastan għal kull ettaru.

L-informazzjoni relatata mar-rendiment massimu nbidlet, u żdiedet minn 1,5 għal 2,5 tunnellati għal kull ettaru, peress li:

— il-limitu speċifikat bħalissa huwa biżżejjed għal siġar li jinsabu fl-altitudnijiet aktar għoljin fiż-żona tal-produzzjoni, iżda ntwera li huwa baxx wisq għas-siġar imħawla fl-altitudnijiet aktar baxxi, li jibbenefikaw minn kundizzjonijiet ambjentali u klimatiċi aħjar, u li b’hekk ikunu kapaċi jipproduċu rendimenti ogħla (jekk mhux kull sena, mill-inqas fi snin ta’ kultivazzjoni qawwija);

— il-limitu attwali ma jikkunsidrax ir-riżultati pożittivi li nkisbu mill-irkupru u mill-kura tal-imsaġar tal-qastan li l-potenzjal tagħhom ma kienx qed jiġi sfruttat bis-sħiħ fl-imgħoddi;

— l-emenda għall-Artikolu 2 u l-prospett konsegwenti li jiġu introdotti lottijiet ta’ prodotti li bħalissa huma esklużi (preċiżament minħabba li ma jissodisfawx ir-rekwiżit tad-daqs minimu) fil-katina tal-provvista jfisser ukoll li dan il-punt jeħtieġ li jiġi aġġornat, filwaqt li jitqiesu l-kwantitajiet il-ġodda li se jidħlu fil-katina tal-provvista u għalhekk jikkontribwixxu għal żieda fir-rendimenti.

Tħassar it-test li ġej mill-Artikolu 4:

F’dan il-limitu, filwaqt li jitqiesu x-xejriet staġjonali u l-kundizzjonijiet ambjentali tal-kultivazzjoni, kull sena l-awtoritajiet reġjonali tal-Emilia-Romagna jistabbilixxu rendiment unitarju medju għall-“Marrone di Castel del Rio”, kif ukoll id-data li fiha jrid jibda l-ħsad tal-qastan, wara li jikkonsultaw mal-organizzazzjonijiet, mal-korpi u mal-istituti professjonali fis-settur.

Din l-emenda tikkonsisti mit-tneħħija ta’ dispożizzjoni li ma tagħmilx parti mill-kontenut li jenħtieġ li jkun kopert minn Speċifikazzjoni ta’ Prodott.

Rabta

Saru xi bidliet purament editorjali fid-deskrizzjoni tar-rabta, u din tjiebet billi żdiedu referenzi speċifiċi li juru r-reputazzjoni attwali tal-prodott, iżda mingħajr ma nbidel il-kontenut tar-rabta nnifisha. Dawn il-bidliet jikkonsistu miż-żieda tas-silta li ġejja mal-punt 5 tad-Dokument Uniku, li mill-bqija tiegħu jibqa’ l-istess:

Ir-reputazzjoni li għandu l-“Marrone di Castel del Rio”, li ġiet ikkonsolidata gradwalment matul l-aħħar ftit deċennji tas-seklu 20 u fis-seklu 21, tista’ tiġi osservata minn kemm jissemma’ ta’ spiss f’diversi tipi ta’ pubblikazzjonijiet dwar ir-rotot għall-iskoperta tal-ikel u l-inbejjed li qed jiġu żviluppati fiż-żoni ta’ produzzjoni. Pereżempju, huwa miktub li “Castel del Rio huwa magħruf għall-qastan li ssemma għalih, iċċelebrat b’festival organizzat kull Ottubru” (test ikkwotat minn fuljetti ppubblikati mill-Assoċjazzjoni “Strada dei Vini e dei Sapori – Colli d’Imola” [“Ir-Rotta għall-Inbejjed u t-Togħmiet – Colli d’Imola”]), li matulu l-prodott jitqies bħala “teżor prezzjuż” għall-belt (test ikkwotat minn “Sapori e valori – Emilia Romagna” [“Togħmiet u Valuri – Emilia-Romagna”], ippubblikat mis-Servizz għall-Promozzjoni tal-Prodotti fid-Dipartiment tal-Agrikoltura tal-Emilia-Romagna, 2008). Il-qastan jissejjaħ ukoll “ikel fin” li “jiffjorixxi fl-ambjent ideali ta’ Castel del Rio” (minn ktejjeb bit-titolu “I sapori dell’Emilia Romagna si esaltano in autunno” [“It-togħmiet tal-Emilia-Romagna jilħqu l-quċċata fil-ħarifa”]). Skont pubblikazzjoni oħra, “it-tmiem tal-ħsad tal-qastan f’Castel del Rio huwa mmarkat kull sena b’suq tradizzjonali tal-qastan, b’wirjiet, b’konferenzi tekniċi, b’lectures u b’eskursjonijiet organizzati tul ir-‘rotta tal-qastan’ ta’ natura edukattiva u lejn l-imsaġar tal-qastan”. L-istess pubblikazzjoni mbagħad tkompli tgħid li “wieħed jista’ jduq l-ispeċjalitajiet lokali magħmula bil-‘Marrone di Castel del Rio’ mid-diversi stands tal-ikel u fir-ristoranti u t-trattoriji lokali” (“Qualiguida – Itinerario ristoranti DOP” [“Qualiguida – Itinerarju għar-ristoranti DOP”], 2011). Il-“Marrone di Castel del Rio” huwa wkoll parti minn “itinerarju pjaċevoli li jeżibixxi ħafna prodotti tipiċi” deskritt fil-pubblikazzjoni “Agriturismo e dintorni 2014-2015” [“Stabbilimenti tal-agrituriżmu u l-inħawi fejn jinsabu, 2014-2015”], tal-Aġenzija Territorjali għas-Sostenibbiltà tal-Ikel, tal-Ambjent Agrikolu u tal-Enerġija, 2014, li jisħaq ukoll fuq l-importanza tal-qastan għal Castel del Rio, billi jispjega li l-prodott lokali per eċċellenza huwa l-“Marrone di Castel del Rio”, li jista’ jintgħaraf minn varjetajiet aktar komuni ta’ qastan mid-daqs tiegħu u mit-togħma aktar ħelwa u mill-aroma tfuħ tiegħu [...] Parti mill-Palazzo Alidosi saħansitra tospita mużew iddedikat għall-qastan (Museo del Castagno). F’Ottubru ta’ kull sena jiġi organizzat festival tal-qastan, “La Sagra del Marrone”, (“Viaggi golosi in Emilia Romagna – Guida ai tesori enogastronomici” [“Vjaġġi li jiftħulek l-aptit fl-Emilia Romagna – Gwida għall-aqwa ikel li għandu x’joffri r-reġjun] l-Aġenzija għat-Turiżmu tal-Emilia-Romagna, 2010). Il-mużew jissemma’ f’pubblikazzjonijiet oħrajn ukoll: “parti mill-Palazzo Alidosi f’Castel del Rio – ‘il-belt tal-qastan’ – tospita mużew iddedikat għal dan il-qastan prezzjuż”, inkluż il-qastan delizzjuż “Marrone di Castel del Rio” (“Musei del Gusto dell’Emilia-Romagna – Un viaggio tra storia, testimonianze e curiosità” [“Il-Mużewijiet tal-Aqwa Ikel tal-Emilia-Romagna – vjaġġ fiż-żminijiet, xhieda lokali u informazzjoni interessanti oħra”], id-Dipartiment tal-Agrikoltura tal-Emilia Romagna). Tabilħaqq hemm miktub li “l-istorja ta’ Castel del Rio hija marbuta ma’ dak tal-qastan” (“Agricoltura” [“Agrikoltura”], suppliment ta’ Ġunju 2017, Dipartiment tal-Agrikoltura, il-Kaċċa u s-Sajd tal-Emilia-Romagna, 2017). Dan huwa kkonfermat minn studju affaxxinanti, li skontu “mijiet ta’ varjetajiet ta’ qastan jiffjorixxu jew ilhom jeżistu żmien twil fl-Italja; u hemm grupp partikolari ta’ kultivari, magħruf bħala ‘marroni’, li jirrappreżenta b’mod definittiv l-aħjar produzzjoni domestika u Ewropea – u dan huwa ċertament [...] il-‘Marrone di Castel del Rio’ mill-Emilia-Romagna” (“Il castagneto, risorsa paesaggistica ed economica delle aree rurali” [“L-imsaġar tal-qastan, riżorsa kemm għall-pajsaġġ kif ukoll għall-ekonomija taż-żoni rurali”], GAL Antola & Penna Leader s.r.l., 2001). Fl-aħħar nett, il-prodott huwa msemmi fl-aktar enċiklopediji awtorevoli tal-inbejjed u tal-ikel, fejn l-entrata għall-“marrone” tirreferi għar-reputazzjoni tal-qastan “Marrone di Castel del Rio” (l-enċiklopedija kulinari “Cucina Garzanti” mill-ġabra Le Garzantine, 2010). Xi gwidi għandhom ukoll entrata speċifika għall-“Marrone di Castel del Rio” b’deskrizzjoni ta’ dan il-qastan (“Dizionario delle cucine regionali italiane” [“Dizzjunarju tal-gastronomija reġjonali Taljana”], Slow Food, 2008) u d-dikjarazzjoni li ilu “magħruf minn żminijiet antiki” (“La Cucina Italiana – Grande Dizionario Enciclopedico” [“Il-Gastronomija Taljana – Enċiklopedija Kompluta”], Corriere della Sera, 2008).

Tikkettar

1. L-Artikolu 8, li jinqara kif ġej: Il-“Marrone di Castel del Rio” jrid jiġi kummerċjalizzat f’boroż magħmula minn drapp xieraq li jiżnu 1, 2, 5 jew 10 kg u li jkollhom fuqhom il-logo tal-IĠP, li jikkonsisti mill-pont Alidosi stampat bl-aħdar fuq sfond abjad. Dan jaqbel mal-logo li jidher fl-Anness 1 ta’ din l-Ispeċifikazzjoni tal-Prodott.

ġiet emendata kif ġej:

Il-“Marrone di Castel del Rio” maħsub għall-konsum dirett irid jiġi kkummerċjalizzat f’kontenituri magħmula minn materjal xieraq approvat għall-ippakkjar ta’ oġġetti tal-ikel, u kull pakkett irid ikollu piż massimu ta’ 10 kg u fuqu jrid ikun hemm il-logo tal-IĠP kif deskritt hawn taħt.

Sabiex jiġi speċifikat li r-regoli dwar kif għandu jiġi kkummerċjalizzat il-“Marrone di Castel del Rio” jikkonċernaw biss il-qastan li jinbiegħ direttament lill-konsumatur aħħari, din l-emenda żżid il-kliem “maħsub għall-konsum dirett”.

Ir-referenza għal “boroż” magħmula minn “drapp” ġiet sostitwita b’“kontenituri” u b’“materjal”, sabiex ikun possibbli li jintużaw innovazzjonijiet teknoloġiċi li permezz tagħhom jista’ jkun hemm formati u materjali ġodda li ma jistgħux jiġu deskritti bħala “boroż” jew “drapp”, rispettivament, u dan jippermetti lill-operaturi jippreżentaw il-prodott b’mod modern u li jiġbed l-għajn b’tali mod li jiġu ssodisfati r-rekwiżiti funzjonali u estetiċi tal-konsumaturi.

Ġie miżjud il-kliem “approvat għall-ippakkjar ta’ oġġetti tal-ikel” wara “xieraq” biex dan ir-rekwiżit isir aktar speċifiku.

Il-kliem “li jiżen 1, 2, 5 jew 10 kg” ġew sostitwiti bil-kliem “b’piż massimu ta’ 10 kg” sabiex: jitneħħa r-rekwiżit li l-prodott jinbiegħ biss f’pakketti ta’ piż stabbilit minn qabel b’mod strett.

Din ir-restrizzjoni ma kinitx qed tippermetti lill-produtturi jissodisfaw il-ħtiġijiet dejjem jinbidlu tas-suq: f’dawn l-aħħar snin, qed jidher ċar li t-tendenza tad-domanda turi preferenza għal pakketti iżgħar mill-minimu attwalment stabbilit (1 kg), u spiss preferenza għal piżijiet li jaqgħu bejn il-kategoriji li huma permessi bħalissa.

Il-kliem “u li jkollhom fuqhom” ġew sostitwiti bi “li jkollhom fuqhom” għal raġunijiet lingwistiċi.

Il-kliem “li jikkonsisti mill-pont Alidosi stampat bl-aħdar fuq sfond abjad, li jaqbel mal-logo li jidher fl-Anness 1 ta’ din l-Ispeċifikazzjoni tal-Prodott” jirreferi għal immaġni li mhijiex inkluża fit-test u li l-karatteristiċi grafiċi tagħha mhumiex deskritti. Għalhekk, dan it-test ġie sostitwit bil-kliem “deskritt hawn taħt”, li jirreferi għal deskrizzjoni analitika dettaljata tal-kompożizzjoni grafika tal-logo previst fl-istess Artikolu.

It-test emendat iddaħħal fil-punt 3.6 tad-Dokument Uniku.

Peress li l-modi li bihom jistgħu jiġu emendati l-Ispeċifikazzjonijiet tal-Prodott huma stabbiliti fir-Regolament (UE) Nru 1151/2012, tħassret id-dispożizzjoni li ġejja: L-awtoritajiet reġjonali tal-Emilia-Romagna jistgħu, permezz ta’ digriet u f’konformità mal-istandards internazzjonali tal-piżijiet u l-miżuri, jawtorizzaw l-imballaġġ ta’ piżijiet differenti minn dawk stabbiliti f’din l-Ispeċifikazzjoni tal-Prodott.

Iddaħħlet is-silta li ġejja:

Il-“Marrone di Castel del Rio” għall-użu bħala ingredjent fi prodotti komposti, ippreparati jew ipproċessati, irid jinbiegħ f’kontenituri ta’ kwalunkwe kapaċità ta’ piż u li jkunu magħmula minn materjal xieraq approvat għall-ippakkjar ta’ oġġetti tal-ikel, li jkollhom logo tal-IĠP kif deskritt hawn taħt.

Din is-silta ddaħħlet biex tipprovdi deskrizzjoni speċifika tal-kontenituri li għandhom jintużaw għall-imballaġġ tal-qastan li jkun se jintuża bħala ingredjent fi prodotti komposti, ippreparati jew ipproċessati.

Għal raġunijiet ta’ loġistika u ta’ prattiċità, ma jkunx xieraq u, fuq kollox, mhux raġonevoli li din il-kategorija ta’ prodott tkun soġġetta għall-istess regoli dwar l-imballaġġ tal-prodott bħall-qastan maħsub għall-konsum dirett. Dan it-test iddaħħal fil-punt 3.6 tad-Dokument Uniku.

It-taqsima li ġejja:

Il-kliem “Marrone di Castel del Rio” u “Indicazione Geografica Protetta” [Indikazzjoni Ġeografika Protetta] jridu jidhru fuq l-imballaġġ b’karattri ta’daqs uniformi. L-imballaġġ irid jipprovdi wkoll id-dettalji ta’:

l-isem u l-indirizz tal-imballatur (tal-kumpanija);

is-sena tal-produzzjoni tal-qastan li jkun fil-pakkett;

il-piż gross fil-punt tal-oriġini.

ġiet emendata kif ġej:

Il-kliem “Marrone di Castel del Rio” u “Indicazione Geografica Protetta” [Indikazzjoni Ġeografika Protetta] jew l-akronimu “IGP” [IĠP] iridu jidhru fuq l-imballaġġ b’karattri ta’daqs uniformi, kif ukoll bid-dettalji tal-isem u l-indirizz tal-imballatur (tal-kumpanija).

L-emendi li saru jikkonsistu milli:

— jiddaħħal il-kliem “jew l-akronimu ‘IGP’” sabiex ir-regoli jiġu addattati għall-Artikolu 12(3) tar-Regolament (UE) Nru 1151/2012, li jipprevedi din l-għażla;

— jitneħħa r-rekwiżit li jiġu ddikjarati s-sena tal-produzzjoni tal-qastan li jinsab fil-pakkett, il-piż gross fil-punt tal-oriġini u l-indikazzjoni “prodott fl-Italja”, għal-lottijiet maħsuba għall-esportazzjoni, peress li l-operaturi fis-settur diġà huma mitluba jikkonformaw kemm mar-regoli ġenerali dwar it-tikkettar tal-prodotti agroalimentari kif ukoll ma’ dawk li jirregolaw speċifikament it-tikkettar tal-frott u l-ħxejjex (b’mod partikolari, ir-Regolament (UE) Nru 543/2011);

It-test emendat iddaħħal fil-punt 3.6 tad-Dokument Uniku.

Iddaħħlet l-immaġni li ġejja tal-logo tal-IĠP, flimkien mat-test ta’ hawn taħt, li jiddeskrivi l-karatteristiċi grafiċi tal-logo assoċjat mal-Indikazzjoni Ġeografika Protetta “Marrone di Castel del Rio”:

Il-logo tal-IĠP “Marrone di Castel del Rio” (li jidher hawn taħt) huwa rettangolu (orjentazzjoni orrizzontali) bi proporzjon ta’ 1:2 (n-naħa l-qasira mqabbla man-naħa t-twila), imdawwar bi gwarniċ AĦDAR (C 100 % - M 0 % - Y 70 % - K 0 %) b’kantunieri ġejjin għat-tond fuq sfond ABJAD. Rappreżentazzjoni stilizzata tal-pont emblematiku ta’ Ponte Alidosi tidher bil-kulur AĦDAR (C 100 % - M 0 % - Y 70 % - K 0 %) f’dan il-gwarniċ, u l-kliem “MARRONE DI CASTEL DEL RIO” (bit-tipa grassa Agenda, b’ittri kapitali, bi spazju bejn il-karattri ta’ +10 , bi skala orizzontali ta’ 98 % u bi ħxuna ta’ 0,25 pt) jidhru bil-kulur AĦDAR (C 100 % - M 0 % - Y 70 % - K 0 %) fl-immaġni tal-pont, imqiegħda eżattament taħt il-linja ta’ fuq u tul il-kontorn karatteristiku tiegħu ta’ pont forma ta’ arkata. Taħt il-linja li turi l-arkata taħt il-pont, fiċ-ċentru tal-ispazju, tidher rappreżentazzjoni stilizzata ta’ qastna bil-kulur KANNELLA (C 1 % - M 69 % - Y 100 % - K 43 %), li taħtha hemm linja ĦADRA (C 100 % - M 0 % - Y 70 % - K 0 %), ġejja ftit għat-tond f’kull tarf, li tirrappreżenta l-ilma li għaddej. Taħt din il-linja, pożizzjonata ċentralment u parallela mal-qiegħ tar-rettangolu, jinsabu l-kliem “Indicazione Geografica Protetta” [Indikazzjoni Ġeografika Protetta] (b’tipa regolari Leelawadee, bl-inizjali “I”, “G” u “P” miktuba b’ittri kapitali, bi spazju tal-karattri +20 u bi ħxuna ta’ 0,25 pt) b’kulur KANNELLA (C 1 % - M 69 % - Y 100 % - K 43 %). Il-proporzjonijiet tal-logo jistgħu jiġu aġġustati biex jiġu ssodisfati rekwiżiti differenti tal-użu.

Oħrajn

Kontroll

It-test kollu tal-Artikolu 7:

Il-Ministeru tar-Riżorsi Agrikoli, tal-Ikel u tal-Forestrija jivverifika l-konformità mal-Ispeċifikazzjoni tal-Prodott. Huwa jista’, permezz ta’ deċiżjoni ministerjali, jafda l-kompitu tas-superviżjoni tal-produzzjoni u tal-bejgħ tal-“Marrone di Castel del Rio” lil konsorzju volontarju ta’ produtturi li: (a) jinkludi fost il-membri tiegħu mill-inqas 40 % tal-operaturi tas-settur, li jirrappreżentaw mill-inqas 51 % tal-produzzjoni totali tal-“Marrone di Castel del Rio”; (b) ikun irregolat minn statut li jippermetti lil kwalunkwe produttur, kemm jekk ikun individu jew kollettiv, kif ukoll lil operaturi industrijali li jittrattaw il-prodott, jissieħbu mal-konsorzju, mingħajr diskriminazzjoni u bi drittijiet ugwali; (c) jiggarantixxi, permezz tal-kompożizzjoni tiegħu, kif ukoll permezz tal-mezzi finanzjarji li jkollu disponibbli, it-twettiq effiċjenti u imparzjali tal-kompiti fdati lilu.

It-talba ta’ konsorzju biex jiġi awtorizzat bil-kompitu li jissorvelja l-produzzjoni u l-bejgħ tal-“Marrone di Castel del Rio”, li l-ewwel tiġi ppubblikata fil-Gazzetta Uffiċjali tar-reġjun tal-Emilia-Romagna, trid issir mir-rappreżentant legali tal-konsorzju lid-Direttorat Ġenerali għall-Politika Agrikola u Agroindustrijali Nazzjonali fil-Ministeru tar-Riżorsi Agrikoli, tal-Ikel u tal-Forestrija, flimkien mad-dokumentazzjoni li ġejja biex jiġi ppruvat li l-kundizzjonijiet imsemmija fil-punti (a), (b) u (c) ikunu ssodisfati: — il-lista tal-membri, akkumpanjata minn ċertifikati mill-Kamra tal-Kummerċ, l-Industrija, l-Artiġjanat u l-Agrikoltura ta’ Bolonja li juru li jkunu issodisfati r-rekwiżiti msemmija fil-punt (a); — kopji ċċertifikati tal-istatut u tar-regolamenti tal-konsorzju; — rapport dwar l-organizzazzjoni teknika u amministrattiva tal-konsorzju u l-mezzi finanzjarji disponibbli għat-twettiq tal-ispezzjonijiet. — Il-konsorzju huwa fdat bil-kompitu li jiżgura l-użu korrett tal-Indikazzjoni Ġeografika Protetta “Marrone di Castel del Rio”, kif ukoll li jivverifika li jitwaħħal il-logo waqt l-istadju tal-imballaġġ tal-prodott, f’konformità mal-Ispeċifikazzjoni tal-Prodott. Il-konsorzju fdat b’dan il-kompitu huwa soġġett għal superviżjoni mill-Ministeru tar-Riżorsi Agrikoli, tal-Ikel u tal-Forestrija, li fuq inizjattiva tiegħu jista’ jirtira din l-awtorizzazzjoni. L-awtorizzazzjoni trid tiġi rtirata f’każ ta’ funzjonament insuffiċjenti jew irregolari li jkun ta’ detriment għat-twettiq tal-kompitu assenjat. Il-persunal tal-konsorzju li jkollu l-mandat li jwettaq l-ispezzjonijiet għandu s-setgħa li jinvestiga reati kriminali. Kull emenda għall-istatut tal-konsorzju trid tiġi approvata minn qabel mill-Ministeru tar-Riżorsi Agrikoli, tal-Ikel u tal-Forestrija.

huwa sostitwit b’dan li ġej:

Il-verifiki tal-konformità mal-Ispeċifikazzjoni tal-Prodott għandhom jitwettqu f’konformità mal-Artikolu 37 tar-Regolament (UE) Nru 1151/2012. Il-korp ta’ kontroll fdat b’dan il-kompitu huwa Checkfruit s.r.l., li għandu l-uffiċċji reġistrati tiegħu f’Via dei Mille 24, 40121 Bolonja; Tel. +39 051 6494836; info@checkfruit.it, checkfruit-do@pec.it.

Permezz ta’ din l-emenda, ir-regoli dwar l-attivitajiet tal-konsorzji ta’ protezzjoni li mhumiex previsti fl-Artikolu 7 tar-Regolament (UE) Nru 1151/2012 tneħħew mill-Ispeċifikazzjoni tal-Prodott. Il-formulazzjoni l-ġdida hija konformi mal-Artikolu 7(g) ta’ dak ir-Regolament.

L-Artikolu 9

Il-konsorzju tal-protezzjoni msemmi fl-Artikolu 7, fdat bil-kompitu li jissorvelja l-użu xieraq tal-Indikazzjoni Ġeografika Protetta “Marrone di Castel del Rio”, huwa responsabbli wkoll mill-verifika tat-twaħħil tal-logo tal-Indikazzjoni Ġeografika, kif iddefinit fl-Anness 1, fl-istadju tal-imballaġġ tal-prodott f’konformità ma’ din l-Ispeċifikazzjoni tal-Prodott.

tħassar, peress li mhuwiex meqjus bħala kontenut rilevanti għal Speċifikazzjoni ta’ Prodott kif iddefinit mil-leġiżlazzjoni attwali.

L-Artikolu 10

L-użu tal-isem“Marrone di Castel del Rio” għall-prodott li ma jikkonformax mal-kundizzjonijiet u mar-rekwiżiti stabbiliti f’din l-Ispeċifikazzjoni tal-Prodott, jew għall-kummerċjalizzazzjoni ta’ prodott bħal dan, jew għall-użu tiegħu fl-ipproċessar, jiġi ppenalizzat f’konformità mal-liġijiet b’rabta mal-frodi u mal-adulterazzjoni applikabbli li huma fis-seħħ.

tħassar, peress li mhuwiex meqjus bħala kontenut rilevanti għal Speċifikazzjoni ta’ Prodott kif iddefinit mil-leġiżlazzjoni attwali.

DOKUMENT UNIKU

“MARRONE DI CASTEL DEL RIO”

Nru tal-UE: PGI-IT-1523-AM01 - 22 ta’ Jannar 2020

DOP ( ) IĠP (X)

1. Isem

“Marrone di Castel del Rio”

2. Stat Membru jew Pajjiż Terz

L-Italja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.6. Frott, ħaxix u ċereali, friski jew ipproċessati

3.2. Deskrizzjoni tal-prodott li għalih japplika l-isem f’(1)

Il-“Marrone di Castel del Rio” huwa prodott mill-imsaġar tal-qastan tal-ispeċi Castanea sativa Mill. – il-qastna Ewropea jew ħelwa – irrappreżentata mit-tliet bijotipi li ġejjin, magħrufa uffiċjalment fl-Italja, għal skopijiet ta’ identifikazzjoni tal-varjetà, bħala Marrone domestico [“qastna domestika”], Marrone nostrano [“qastna lokali”] u Marrone di S. Michele [“qastna ta’ San Mikiel”]. Il-Marrone domestico huwa l-uniku bijotip li jista’ jintuża għal pjantaġġuni ġodda.

Il-“Marrone di Castel del Rio” maħsub għall-konsum dirett għandu l-karatteristiċi li ġejjin:

— ma jkollu qatt aktar minn tliet qastniet f’kull ħliefa (jew miżwed imxewwek);

— daqs medju sa kbir (mhux aktar minn 110 qastniet f’kull kilogramma);

— fil-biċċa l-kbira b’forma ellissojdali, b’ponta ta’ fuq li ma tantx tkun prominenti u tkun xi ftit muswafa, u fit-tarf ikollha residwu tal-ponta tal-miżwed (it-“troffa”). Il-ponta muswafa tipika ta’ din l-ispeċi għandha t-tendenza li tkun ċatta fuq naħa minnhom u ġejja għat-tond fuq in-naħa l-oħra. Il-ħilum (ċikatriċi taż-żerriegħa) ikun ċarament kwadrangulari u jkun żgħir biżżejjed li ma jibqax nieżel mal-ġnub tal-qastna, li ġeneralment ikunu ċatti;

— qoxra rqiqa, ta’ kulur kannella ħamrani li mat-tul tal-qastna jkollha bejn 25 u 30 vina mqabbża aktar skura, u li titqaxxar faċilment mir-rita, li tkun ta’ kulur beige skur u li rarament tidħol fl-ixquq ewlenin tal-qalba;

— qalba – normalment waħda għal kull qastna – b’laħma bajda li tqarmeċ, b’togħma pjaċevoli u ħelwa, u b’wiċċ kważi mingħajr xquq.

Il-“Marrone di Castel del Rio” maħsub għall-użu bħala ingredjent fi prodotti komposti, ippreparati jew ipproċessati jrid ikollu l-istess karatteristiċi kummerċjali bħall-qastan maħsub għall-konsum dirett, bl-eċċezzjonijiet li ġejjin:

— il-limitu ta’ 110 qastniet f’kull kilogramma jista’ jinqabeż;

— il-qoxra ma għandhiex għalfejn tkun sħiħa.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

—

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-“Marrone di Castel del Rio” jitkabbar fiż-żoni ddefiniti fil-punt 4.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

Is-selezzjoni, it-tqassim skont id-daqs u l-“preservazzjoni” tal-prodott f’ilma kiesaħ u/jew jaħraq, skont it-tradizzjoni lokali, jenħtieġ li jsiru fil-muniċipalitajiet ta’ Castel del Rio, Fontanelice, Casalfiumanese u Borgo Tossignano. Madankollu, filwaqt li jitqiesu t-tradizzjonijiet lokali stabbiliti, dawn il-proċessi jistgħu jsiru wkoll fil-muniċipalità kollha ta’ Imola.

3.6. Regoli speċifiċi dwar it-tikkettar

Ma jista’ jinżied ebda deskrittur jew kwalifikatur ieħor mal-Indikazzjoni Ġeografika Protetta “Marrone di Castel del Rio”. Dan jinkludi l-aġġettivi extra (“extra”) fine, (“fin”) selezionato (“magħżul”), superiore (“superjuri”) u deskrizzjonijiet simili.

L-użu ta’ ismijiet, ismijiet kummerċjali u ismijiet ta’ ditti huwa awtorizzat, dment li ma jkollhomx għan ta’ ftaħir u ma jkunux intenzjonati li jqarrqu bil-konsumatur.

Il-“Marrone di Castel del Rio” maħsub għall-konsum dirett irid jiġi kkummerċjalizzat f’kontenituri magħmula minn materjal xieraq approvat għall-ippakkjar ta’ oġġetti tal-ikel, u kull pakkett irid ikollu piż massimu ta’ 10 kg u fuqu jrid ikun hemm il-logo tal-IĠP kif deskritt hawn taħt. Il-kontenituri jridu jiġu ssiġillati b’tali mod li l-kontenut ma jkunx jista’ jitneħħa mingħajr ma jinkiser is-siġill.

Il-“Marrone di Castel del Rio” maħsub għall-użu bħala ingredjent fi prodotti komposti, ippreparati jew ipproċessati jrid jiġi kkummerċjalizzat f’kontenituri magħmula minn materjal approvat għall-ippakkjar ta’ oġġetti tal-ikel, li fuqhom ikollhom il-logo tal-IĠP li jidher hawn taħt.

Il-kejl f’unitajiet imperjali jista’ jintuża fuq l-imballaġġ tal-prodott maħsub għas-swieq li fihom tintuża s-sistema imperjali.

Il-kliem “Marrone di Castel del Rio” u “Indicazione Geografica Protetta” [Indikazzjoni Ġeografika Protetta] jew l-akronimu “IGP” [IĠP] iridu jidhru fuq l-imballaġġ b’karattri ta’daqs uniformi, kif ukoll b’dettalji tal-isem (tal-kumpanija) u bl-indirizz tal-imballatur.

4. Definizzjoni fil-qosor taż-żona ġeografika

Iż-żona tal-produzzjoni tal-“Marrone di Castel del Rio” tinkludi t-territorju kollu jew parti mit-territorju tal-muniċipalitajiet li ġejjin fil-provinċja ta’ Bolonja: Castel del Rio, Fontanelice, Casal Fiumanese u Borgo Tossignano. Din iż-żona hija ddefinita kif ġej:

— iż-żona kollha tal-muniċipalità ta’ Castel de Rio li tinsab fuq il-lemin tax-xmajra ta’ Sillaro;

— it-territorju kollu tal-muniċipalità ta’ Fontanelice;

— il-parti mill-muniċipalità ta’ Casalfiumanese li tinsab bejn il-muniċipalitajiet ta’ Fontanelice u Castel del Rio, bil-konfini tal-Punent tagħha ffurmati billi jimxu max-xmara ta’ Sillaro mill-punt fejn tħalli l-muniċipalità ta’ Castel del Rio sa fejn tiltaqa’ max-xmara Firola, imbagħad billi timxi ma’ din ix-xmara sat-triq provinċjali ta’ Sillaro (Nru 22), u timxi ma’ din it-triq sas-salib it-toroq fejn tiltaqa’ mat-triq provinċjali “Mediana Montana” (Nru 24) u fl-aħħar billi timxi ma’ din it-triq sal-fruntiera mal-muniċipalità ta’ Fontanelice;

— il-parti tal-muniċipalità ta’ Borgo Tossignano demarkata kif ġej: mill-fruntiera mal-provinċja ta’ Ravenna u l-muniċipalità ta’ Fontanelice, il-linja ta’ demarkazzjoni timxi mal-fruntiera muniċipali ta’ din tal-aħħar sax-xmara Sgarba, imbagħad sal-wied dejjaq ta’ Tramusasso; imbagħad timxi mat-trejqa rurali li tgħaddi minn Le Banzole sal-fruntiera mal-provinċja ta’ Ravenna.

Is-selezzjoni, it-tqassim skont id-daqs u l-“preservazzjoni” tal-prodott f’ilma kiesaħ u/jew jaħraq, iridu jsiru fil-muniċipalitajiet ta’ Castel del Rio, Fontanelice, Casalfiumanese, Borgo Tossignano u Imola (Bolonja).

5. Rabta maż-żona ġeografika

Ir-reġistrazzjoni ta’ dan l-isem hija bbażata fuq ir-reputazzjoni tiegħu: il-kultivazzjoni ta’ dan il-qastan fiż-żona ta’ Castel del Rio u fil-muniċipalitajiet tal-inħawi kellha rwol deċiżiv matul is-sekli fid-definizzjoni mhux biss tal-pajsaġġ lokali iżda wkoll tal-ekonomija u tar-relazzjonijiet soċjali. Fil-Medju Evu, La Massa – il-belt li issa hija magħrufa bħala Castel del Rio – saret ċentru tal-kummerċ, u biddlet isimha għal Marcatale (kif issir referenza għaliha f’diversi dokumenti tas-seklu 15 mill-belt qarib ta’ Imola, għalkemm dan il-post ċertament imur lura għas-seklu 14) u kkonsolidat ir-reputazzjoni tagħha bħala ċentru kummerċjali mimli attività fil-perjodu ta’ wara. Sa mill-bidu tas-seklu 17, Rodrigo Alidosi (1589-1623), Ħakkiem ta’ Castel del Rio, iddikjara li l-belt kienet tospita “l-isbaħ suq fir-Romagna ta’ kull ġimgħa”. Fost l-eżempji li juru x-xejra antika u b’għeruq fondi tat-territorju għall-produzzjoni u l-bejgħ tal-qastan huwa rapport mill-1618 li jinsab fl-Arkivji Statali ta’ Firenze, li, fost ħafna fatti interessanti oħra, jiddikjara li “f’dan il-post kull nhar ta’ Erbgħa jarma suq, li għalih jiġu nies miż-żoni tal-madwar (...) u anke l-qastan, li ħafna minnu jispiċċa esportat, filwaqt li l-biċċa l-kbira tal-għalla titnixxef u mbagħad tintaħan, u bis-saħħa tar-reputazzjoni mill-aqwa tiegħu, dejjem jinbiegħ bi prezz ftit ogħla minn dak tal-qamħ”. Ħafna dokumenti oħra, foshom l-“Editt dwar il-qtugħ tas-siġar tal-qastan”, [Editto sopra l’incisione dei castagni], ikkonservat fl-arkivji muniċipali ta’ Castel del Rio, ikkompilat fl-1694 u ffirmat mill-Gvernatur Antonio Maria Manzoni, juru kemm, tul is-sekli, ilha importanti l-produzzjoni tal-qastan għall-popolazzjoni lokali. Dan id-dokument fih sett ta’ regoli dwar il-qtugħ tas-siġar tal-qastan, li jannullaw u jissostitwixxu t-test preċedenti, datat l-1584. Mill-kliem li jiftħu dan id-dokument (“Peress li l-frott tas-siġra tal-qastan jipprovdi parti kbira mid-dħul iġġenerat mit-territorju ta’ Castel del Rio…”) nistgħu naraw kemm tabilħaqq kienet essenzjali din l-attività f’dawk il-postijiet, anke dak iż-żmien. Aktar tard, kien hemm il-bżonn li matul il-ħarifa s-suq jibda jarma tliet darbiet fil-ġimgħa f’Castel del Rio.Din kienet l-unika belt minn dawk li jinsabu aktar ’il fuq minn Imola li għamlet hekk, u din il-prattika rabbiet l-għeruq, u tinsab iddokumentata sa mill-bidu tad-deċennji tas-seklu 19. Il-bini, bejn l-1829 u l-1882, tat-triq qalb il-muntanji tul il-wied, u l-wasla tal-ferrovija, żiedu l-firxa tal-prodott madwar l-Italja u barra l-pajjiż, u dan ikkonsolida l-importanza tiegħu għaż-żona lokali, li rat żieda fl-inklinazzjoni tagħha lejn il-kultivazzjoni ta’ din l-għalla. L-ewwel kwantifikazzjoni taż-żona okkupata mill-imsaġar tal-qastan tmur lura għall-1885, meta s-sindku ta’ Castel del Rio, imqanqal minn talba tal-prefett ta’ Ravenna, bagħat rapport dwar il-produzzjoni agrikola lokali li juri li minn 3 900 ettaru ta’ art ikkultivati, 40 % – jiġifieri 1 450 ettaru – kienu okkupati minn pjantaġġuni tal-qastan. Fis-snin ta’ wara, il-qastan baqa’ importanti ħafna għall-ekonomija taż-żona, kif indikat mill-istoriku lokali Giuseppe Fortunato Cortini, li fl-1932 kiteb li “l-ispeċjalità ta’ Castel del Rio hija l-qastan tiegħu, li huwa wkoll apprezzat ħafna fis-swieq barranin”. Fl-aħħar nett, ta’ min isemmi l-Festival famuż tal-qastan li ilu jsir f’Castel del Rio kull Ottubru sa mill-1946, b’diversi avvenimenti, fosthom is-suq tradizzjonali tal-qastan, wirjiet tal-prodotti, u konferenzi u lectures tekniċi.

Ir-reputazzjoni li għandu l-“Marrone di Castel del Rio”, li ġiet ikkonsolidata gradwalment matul l-aħħar ftit deċennji tas-seklu 20 u fis-seklu 21, tista’ tiġi osservata minn kemm jissemma’ ta’ spiss f’diversi tipi ta’ pubblikazzjonijiet dwar ir-rotot għall-iskoperta tal-ikel u l-inbejjed li qed jiġu żviluppati fiż-żoni ta’ produzzjoni. Pereżempju, tista’ taqra li “l-eponimu tal-qastan, Castel del Rio huwa magħruf għall-qastan tiegħu, li jiġi ċċelebrat b’festival organizzat kull Ottubru” (test ikkwotat minn fuljetti ppubblikati mill-Assoċjazzjoni “Strada dei Vini e dei Sapori – Colli d’Imola” [“Ir-Rotta għall-Inbejjed u t-Togħmiet – Colli d’Imola”]), li matulu l-prodott jitqies bħala “teżor prezzjuż” għall-belt (test ikkwotat minn “Sapori e valori – Emilia Romagna” [“Togħmiet u Valuri – Emilia-Romagna”], ippubblikat mis-Servizz għall-Promozzjoni tal-Prodotti fid-Dipartiment tal-Agrikoltura tal-Emilia-Romagna, 2008). Il-qastan jissejjaħ ukoll “ikel fin” li “jiffjorixxi fl-ambjent ideali ta’ Castel del Rio” (minn ktejjeb bit-titolu “I sapori dell’Emilia Romagna si esaltano in autunno” [“It-togħmiet tal-Emilia-Romagna jilħqu l-quċċata fil-ħarifa”]). Skont pubblikazzjoni oħra, “it-tmiem tal-ħsad tal-qastan f’Castel del Rio huwa mmarkat kull sena b’suq tradizzjonali tal-qastan, b’wirjiet, b’konferenzi tekniċi, b’lectures u b’eskursjonijiet organizzati tul ir-‘rotta tal-qastan’ ta’ natura edukattiva u lejn l-imsaġar tal-qastan”. L-istess pubblikazzjoni mbagħad tkompli tgħid li “wieħed jista’ jduq l-ispeċjalitajiet lokali magħmula bil-‘Marrone di Castel del Rio’ mid-diversi stands tal-ikel u fir-ristoranti u t-trattoriji lokali” (“Qualiguida – Itinerario ristoranti DOP” [“Qualiguida – Itinerarju għar-ristoranti DOP”], 2011). Il-“Marrone di Castel del Rio” huwa wkoll parti minn “itinerarju pjaċevoli li jeżibixxi ħafna prodotti tipiċi” deskritt fil-pubblikazzjoni “Agriturismo e dintorni 2014-2015” [“Stabbilimenti tal-agrituriżmu u l-inħawi fejn jinsabu, 2014-2015”], l-Aġenzija Territorjali għas-Sostenibbiltà tal-Ikel, tal-Ambjent Agrikolu u tal-Enerġija, 2014) li jisħaq ukoll fuq l-importanza tal-qastan għal Castel del Rio, billi jispjega li l-prodott lokali per eċċellenza huwa l-“Marrone di Castel del Rio”, li jista’ jintgħaraf minn varjetajiet aktar komuni ta’ qastan mid-daqs tiegħu u mit-togħma aktar ħelwa u l-aroma tfuħ tiegħu [...] Parti mill-Palazzo Alidosi saħansitra tospita mużew iddedikat għall-qastan (Museo del Castagno). F’Ottubru ta’ kull sena jiġi organizzat festival tal-qastan, “La Sagra del Marrone”, (“Viaggi golosi in Emilia Romagna – Guida ai tesori enogastronomici” [“Vjaġġi li jiftħulek l-aptit fl-Emilia Romagna – Gwida għall-aqwa ikel li għandu x’joffri r-reġjun] l-Aġenzija għat-Turiżmu tal-Emilia-Romagna, 2010). Il-mużew jissemma’ f’pubblikazzjonijiet oħrajn ukoll: “parti mill-Palazzo Alidosi f’Castel del Rio – ‘il-belt tal-qastan’ – tospita mużew iddedikat għal dan il-qastan prezzjuż”, inkluż il-qastan delizzjuż “Marrone di Castel del Rio”’ (“Musei del Gusto dell’Emilia-Romagna – Un viaggio tra storia, testimonianze e curiosità” [“Il-Mużewijiet tal-Aqwa Ikel tal-Emilia-Romagna – vjaġġ fiż-żminijiet, xhieda lokali u informazzjoni interessanti oħra”], id-Dipartiment tal-Agrikoltura tal-Emilia Romagna). Tabilħaqq hemm miktub li “l-istorja ta’ Castel del Rio hija marbuta ma’ dik tal-qastan” (“Agricoltura” [“Agrikoltura”], suppliment ta’ Ġunju 2017, Dipartiment tal-Agrikoltura, il-Kaċċa u s-Sajd tal-Emilia-Romagna, 2017). Dan huwa kkonfermat minn studju affaxxinanti, li skontu “mijiet ta’ varjetajiet ta’ qastan jiffjorixxu jew ilhom jeżistu żmien twil fl-Italja; u hemm grupp partikolari ta’ kultivari, magħruf bħala ‘marroni’, li jirrappreżenta b’mod definittiv l-aħjar produzzjoni domestika u Ewropea – u dan huwa ċertament [...] il-‘Marrone di Castel del Rio’ mill-Emilia-Romagna” (“Il castagneto, risorsa paesaggistica ed economica delle aree rurali” [“L-imsaġar tal-qastan, riżorsa kemm għall-pajsaġġ kif ukoll għall-ekonomija taż-żoni rurali”], GAL Antola & Penna Leader s.r.l., 2001). Fl-aħħar nett, il-prodott huwa msemmi fl-aktar enċiklopediji awtorevoli tal-inbejjed u tal-ikel, bl-entrata għal “marrone” li tirreferi għar-reputazzjoni tal-qastan “Marrone di Castel del Rio” (l-enċiklopedija kulinari “Cucina Garzanti” mill-ġabra Le Garzantine, 2010). Xi gwidi għandhom ukoll entrata speċifika għall-“Marrone di Castel del Rio” b’deskrizzjoni ta’ dan il-qastan (“Dizionario delle cucine regionali italiane” [“Dizzjunarju tal-gastronomija reġjonali Taljana”], Slow Food, 2008) u d-dikjarazzjoni li ilu “magħruf minn żminijiet antiki” (“La Cucina Italiana – Grande Dizionario Enciclopedico” [“Il-Gastronomija Taljana – Enċiklopedija Kompluta”], Corriere della Sera, 2008).

Referenza għall-pubblikazzjoni tal-Ispeċifikazzjoni tal-Prodott

(it-tieni subparagrafu tal-Artikolu 6(1) ta’ dan ir-Regolament)

It-test konsolidat tal-Ispeċifikazzjoni tal-Prodott jista’ jiġi kkonsultat billi żżur: http://www.politicheagricole.it/flex/cm/pages/ServeBLOB.php/L/IT/IDPagina/3335

Inkella:

billi żżur direttament il-paġna ewlenija tal-Ministeru tal-Politika Agrikola, tal-Ikel u tal-Forestrija (www.politicheagricole.it) u tikklikkja fuq “Qualità” (fin-naħa ta’ fuq tal-lemin tal-iskrin), u mbagħad fuq “Prodotti DOP IGP STG” (fuq in-naħa tax-xellug tal-iskrin) u fl-aħħar tagħfas fuq “Disciplinari di Produzione all’esame dell’UE”.

(1) ĠU L 343, 14.12.2012, p. 1.